Saya mau tau Kemuncak Populariti dari Def-Gab-C. Jelaskan dalam bahasa melayu

Kelahiran album  Skala pada lewat tahun 1999 seterusnya meletakkan nama Def-Gab-C ke tahap yang lebih baik lagi. Lagu Cinta Sakti yang dicipta oleh M. Nasir berjaya menawan hati pendengar sehingga pernah dirakamkan semula oleh kumpulan Senario sebagai lagu Cinta Sate.

Kejayaan sebenar muncul menerusi album ketiga yang berjudul  Remifasolatido yang menampilkan hits nombor 1 di majoriti carta muzik iaitu Marilah Maria ciptaan JS Kevin dan juga Aku dan Kamu ciptaan Andi Rahman. Lagu Marilah Maria membawa pulang trofi "Lagu Rock Terbaik" di Anugerah Era 2001 dan juga mara ke peringkat akhir Anugerah Juara Lagu 2001 untuk kategori Pop Rock. Album ini berjaya mengukuhkan nama kumpulan ini dalam waktu singkat hingga meraih trofi di Anugerah Industri Muzik ke-9 pada tahun 2002 untuk kategori Album Rock Terbaik. Tidak hanya berjaya di Malaysia, kumpulan ini juga menempa nama di rantau Nusantara, terutama Indonesia. Album ini disifatkan sebagai album paling sukses dalam kerjaya kumpulan rock ini.

Menyusul selepas itu ialah album Merah: Retrospektif Perspektif yang menyambung legasi hits terhebat kumpulan ini menerusi lagu Merah dan Arigato. Menerusi lagu Terbang, kumpulan ini berkolaborasi bersama kugiran terkenal Indonesia iaitu The Fly.

Isu Ayah Pin dan Pemencilan

Pada tahun 2004, mereka menerbitkan album  Raw yang disifatkan pendengar sebagai album yang sedikit mild dan tidak menampakkan sisi-sisi sebenar Def-Gab-C yang penuh attitude. Biarpun mendapat sedikit kritikan, album ini masih terjual dengan baik dan dicalonkan di Anugerah Industri Muzik ke-12. Panas yang disangka berpanjangan akhirnya hujan turun di tengah hari apabila salah seorang anggota kumpulan ini iaitu Lee Space didakwa menganggotai kumpulan ajaran sesat Ayah Pin. Isu ini mendapat perhatian di dada-dada akhbar hingga menjejaskan nama baik Def-Gab-C. Setelah berusaha kembali tanpa Lee Space, populariti Def-Gab-C disifatkan tidak sehangat dahulu.